5. Sažeta tablica po naslovima VFO-a

OBRAZLOŽENJE

1. Uvod

Svrha nacrta izmjene proračuna (NIP) br. 5 za 2020. nastavak je pružanja potpore izbjeglicama i zajednicama domaćinima kao odgovor na krizu u Siriji. U okviru naslova 4. VFO-a Globalna Europa osigurat će se 100 milijuna EUR odobrenih sredstava za preuzimanje obveza i odobrenih sredstava za plaćanje za potporu stvaranju otpornosti izbjeglica i zajednica domaćina u Jordanu i Libanonu, a 485 milijuna EUR odobrenih sredstava za preuzimanje obveza i 68 milijuna odobrenih sredstava za plaćanje osigurat će se za nastavak pružanja hitne humanitarne pomoći izbjeglicama u Turskoj.

2. Potpora stvaranju otpornosti izbjeglica i zajednica domaćina u Jordanu i Libanonu

U 2020. počela je deseta godina trajanja sukoba u Siriji. Kraj nije na vidiku, a kriza i dalje prijeti stabilnosti cijele regije, posebno susjednih zemalja Jordana i Libanona u kojima se nalazi najveći broj izbjeglica po stanovniku u svijetu. Obje su zemlje pokazale iznimnu solidarnost s izbjeglicama iz sirijskog sukoba. Suočene su s vlastitim složenim situacijama te im je i dalje potrebna pomoć s obzirom na dugotrajnu prirodu krize. Iznos od 214 milijuna EUR dodijeljen Libanonu i Jordanu za potporu stvaranju otpornosti kao odgovor na sirijsku krizu za 2020. već je u cijelosti preuzet. Dok god ne postoje uvjeti za siguran povratak izbjeglica pomoć EU-a i dalje je ključna i pomaže u održavanju stabilnosti u složenim situacijama na terenu. Osim toga, posljedice pandemije bolesti COVID-19 dodatno su zakomplicirale već ionako tešku situaciju u zemljama koje su primile velik broj izbjeglica. Libanon se suočava s teškom gospodarskom i financijskom krizom, pri čemu vlada ne ispunjava obveze otplate euroobveznica i najavljuje restrukturiranje svih svojih obveznica u stranoj i domaćoj valuti. Sadašnja razina duga iznosi otprilike 170 % BDP-a, a najnoviji podaci pokazuju da se gospodarstvo u 2019. smanjilo za 6,9 %. Jordan će zbog krize uzrokovane bolešću COVID-19 vjerojatno iz slabog rasta prijeći u duboku recesiju, što će smanjiti domaću i vanjsku potražnju, posebno u sektoru turizma, koji čini oko 11 % BDP-a. Kriza će negativno utjecati i na javnu potrošnju, čime će se dodatno pogoršati fiskalni položaj Jordana.

Stoga je hitno potrebno 100 milijuna EUR novih odobrenih sredstava za preuzimanje obveza i odobrenih sredstava za plaćanje za financiranje projekata u područjima pristupa obrazovanju, potpore sredstvima za život i pružanja zdravstvenih usluga, sanitarnih usluga, usluga vodoopskrbe i odvodnje te socijalne zaštite za zajednice domaćina i izbjeglice (sirijske izbjeglice i palestinske izbjeglice iz Sirije) u Jordanu i Libanonu.

EUR Proračunska linija Naziv Odobrena sredstva za preuzimanje obveza Odobrena sredstva za plaćanje Dio III. – Komisija 22 04 01 03 Sredozemne zemlje — Izgradnja povjerenja, sigurnost te sprječavanje i rješavanje sukoba 100 000 000 100 000 000 Ukupno 100 000 000 100 000 000

3.Hitna humanitarna pomoć izbjeglicama u Turskoj

U okviru Izjave EU-a i Turske, Komisija i države članice odobrile su dvije tranše u iznosu od šest milijardi EUR pomoći EU-a izbjeglicama u Turskoj za razdoblje 2016.–2019., isporučene u okviru Instrumenta za izbjeglice u Turskoj. Za operativnu omotnicu tog financiranja obveze su u cijelosti preuzete, a sklapanje ugovora će biti dovršeno tijekom 2020. Do kraja travnja 2020. isplaćeno je 3,2 milijarde EUR.





Druga tranša u iznosu od tri milijarde EUR programirana je kako bi se osigurala održivost Instrumenta te kako bi turske vlasti postupno i kontrolirano preuzele inicijative koje se financiraju iz Instrumenta. Međutim turske vlasti još uvijek nisu u mogućnosti pružati novčanu pomoć za oko četiri milijuna najugroženijih izbjeglica u Turskoj u srednjoročnom i dugoročnom razdoblju. Na sastanku Vijeća za pridruživanje EU-a i Turske u ožujku 2019. Turska je zatražila potporu EU-a izvan Instrumenta za potporu izbjeglicama. Tijekom zadnjih mjeseci više država članica zatražilo je nastavak potpore izbjeglicama u Turskoj.

S obzirom na to, hitno je potrebno osigurati 485 milijuna EUR za financiranje nastavka dviju glavnih mjera humanitarne pomoći EU-a: Mreže za hitnu socijalnu pomoć (ESSN) i uvjetovane novčane pomoći za obrazovanje (CCTE).

§Očekuje se da će Mreži za hitnu socijalnu pomoć, koja osigurava mjesečne novčane transfere za oko 1,7 milijuna izbjeglica, ponestati sredstava najkasnije do ožujka 2021. Potrebno je 400 milijuna EUR kako bi se njezino djelovanje produljilo do kraja 2021. Za mnoga složena pitanja poput revizije ciljanih kriterija i provedbe strateškog prijelaza na programiranje razvojne pomoći potrebno je pravovremeno savjetovanje i koordinacija s turskim tijelima i provedbenim partnerima. Iz tog razloga, i kako bi se ugovor pravodobno pripremio, obveze bi trebalo preuzeti do ljeta 2020.

§Uvjetovanom novčanom pomoći za obrazovanje osiguravaju se novčana sredstva za izbjegličke obitelji čija djeca pohađaju školu umjesto da rade. Aktualni ugovor za uvjetovanu novčanu pomoć za obrazovanje ističe u listopadu 2020. Hitno je potrebno 85 milijuna EUR kako bi se omogućilo da program traje još godinu dana i do kraja prosinca 2021.

Pomoćno osoblje u tim dvama humanitarnim projektima prethodno je financirano bilateralnim doprinosima država članica u okviru Instrumenta za izbjeglice u Turskoj. Budući da se sada predlaže potpuno financiranje nastavka ugovorâ iz proračuna EU-a, bit će potrebno nastaviti financirati ugovorno osoblje izravno uključeno u provedbu iz proračuna EU-a. Procjenjuje se da će za potpunu provedbu i financijsko praćenje u razdoblju od tri godina nakon 2021. i dalje biti potrebno 15 ugovornih djelatnika (u ekvivalentu punog radnog vremena). Proračun za to osoblje, i njihov broj, odredit će se u okviru rashoda za administrativnu potporu programa.

EUR Proračunska linija Naziv Odobrena sredstva za preuzimanje obveza Odobrena sredstva za plaćanje Dio III. – Komisija 23 02 01 Pružanje brze i učinkovite humanitarne pomoći i pomoći u hrani na temelju potreba 485 000 000 68 000 000 Ukupno 485 000 000 68 000 000

Osim toga, humanitarni projekti u području zaštite, zdravlja i obrazovanja u kriznim situacijama završit će u ljeto 2020. Iz postojećeg proračuna za 2020. osigurat će se 50 milijuna EUR za humanitarnu pomoć kako bi se te aktivnosti nastavile još godinu dana.

Zatraženo je 68 milijuna EUR odobrenih sredstava za plaćanje kako bi se pokrilo pretfinanciranje u okviru uvjetovane novčane pomoći za obrazovanje (CCTE) u 2020.